Pasiūlymas EUROPOS PARLAMENTO IR TARYBOS REGLAMENTAS kuriuo iš dalies keičiamas 2009 m. lapkričio 30 d. Tarybos reglamentas (EB) Nr. 1225/2009 dėl apsaugos nuo importo dempingo kaina iš Europos bendrijos narėmis nesančių valstybių /* COM/2012/041 final - 2012/0019 (COD) */





AIŠKINAMASIS MEMORANDUMAS 1. PASIŪLYMO APLINKYBĖS 2011 m. liepos 28 d. Pasaulio prekybos organizacijos ginčų sprendimo taryba (toliau – GST) patvirtino apeliacinio komiteto ataskaitą ir šia ataskaita iš dalies pakeistą kolegijos ataskaitą byloje „Europos Bendrijos – galutinės antidempingo priemonės dėl tam tikrų geležinių ar plieninių tvirtinimo detalių iš Kinijos“[1] (toliau – ataskaitos). Ataskaitose, be kita ko, konstatuota, kad 2009 m. lapkričio 30 d. Tarybos reglamento (EB) Nr. 1225/2009 dėl apsaugos nuo importo dempingo kaina iš Europos bendrijos narėmis nesančių valstybių (toliau – pagrindinis antidempingo reglamentas)[2] 9 straipsnio 5 dalis prieštarauja PPO antidempingo susitarimo 6 straipsnio 10 daliai, 9 straipsnio 2 daliai ir 18 straipsnio 4 daliai bei PPO susitarimo XVI straipsnio 4 daliai. Pagrindinio antidempingo reglamento 9 straipsnio 5 dalyje nustatyta, kad tam tikriems ne rinkos ekonomikos šalių eksportuojantiems gamintojams, kurie nepripažįstami dirbančiais rinkos ekonomikos režimu pagal pagrindinio antidempingo reglamento 2 straipsnio 7 dalies c punktą, taikomas visoje šalyje galiojantis muito tarifas, išskyrus atvejus, kai tokie eksportuotojai gali įrodyti, kad jie atitinka pagrindinio antidempingo reglamento 9 straipsnio 5 dalyje nustatytas individualaus režimo sąlygas (toliau – GST išvada dėl pagrindinio antidempingo reglamento 9 straipsnio 5 dalies). 2011 m. rugpjūčio 18 d. Europos Sąjunga pranešė GST ketinanti įgyvendinti GST rekomendacijas ir sprendimus šiame ginče taip, kad laikytųsi savo įsipareigojimų PPO. 2012 m. sausio 19 d. Europos Sąjunga ir Kinija sutarė, kad tinkamas laikotarpis, per kurį turėtų būti įgyvendintos GST rekomendacijos ir sprendimai, būtų 14 mėnesių ir dvi savaitės nuo tos dienos, kai GST patvirtino ataskaitas. Taigi tinkamas laikotarpis baigsis 2012 m. spalio 12 d. Šio teisės akto pasiūlymo tikslas yra įgyvendinti GST rekomendacijas ir sprendimus, susijusius su pagrindinio antidempingo reglamento 9 straipsnio 5 dalimi. 2. KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI Netaikoma. 3. TEISINIAI PASIŪLYMO ASPEKTAI · Teisinis pagrindas Šio pasiūlymo teisinis pagrindas yra Sutarties dėl Europos Sąjungos veikimo 207 straipsnio 2 dalis, pagal kurią Europos Parlamentas ir Taryba, priimdami reglamentus pagal įprastą teisėkūros procedūrą, patvirtina priemones, apibrėžiančias bendros prekybos politikos įgyvendinimo sistemą. Šiuo pasiūlymu iš dalies keičiamas Tarybos reglamentas (EB) Nr. 1225/2009 – pagrindinis antidempingo reglamentas, kuris buvo pagrįstas atitinkama Europos bendrijos steigimo sutarties nuostata, t. y. 133 straipsniu. · Subsidiarumo principas Pagal Sutarties dėl Europos Sąjungos veikimo 3 straipsnio 1 dalies e punktą pasiūlymas patenka į Sąjungos išimtinės kompetencijos sritį. Todėl subsidiarumo principas netaikomas. · Proporcingumo principas Pasiūlymas atitinka proporcingumo principą. · Pasirinkta priemonė Siūloma priemonė: Europos Parlamento ir Tarybos reglamentas. Kitos priemonės būtų netinkamos dėl šios priežasties: reglamentas turi būti iš dalies keičiamas reglamentu. 4. POVEIKIS BIUDŽETUI Netaikoma 5. KITOS GALIMOS NUOSTATOS Netaikoma 2012/0019 (COD) Pasiūlymas EUROPOS PARLAMENTO IR TARYBOS REGLAMENTAS kuriuo iš dalies keičiamas 2009 m. lapkričio 30 d. Tarybos reglamentas (EB) Nr. 1225/2009 dėl apsaugos nuo importo dempingo kaina iš Europos bendrijos narėmis nesančių valstybių EUROPOS PARLAMENTAS IR EUROPOS SĄJUNGOS TARYBA, atsižvelgdami į Sutartį dėl Europos Sąjungos veikimo, ypač į jos 207 straipsnį, atsižvelgdami į Tarybos reglamentą (EB) Nr. 1515/2001 dėl priemonių, kurių gali imtis Bendrija, remdamasi PPO ginčų sprendimo tarybos patvirtinta ataskaita antidempingo ir apsaugos nuo subsidijavimo klausimais, atsižvelgdami į Europos Komisijos pasiūlymą, perdavus įstatymo galią turinčio teisės akto projektą nacionaliniams parlamentams, laikydamiesi įprastos teisėkūros procedūros, kadangi: (1) 2011 m. liepos 28 d. Pasaulio prekybos organizacijos ginčų sprendimo taryba (toliau – GST) patvirtino apeliacinio komiteto ataskaitą ir šia ataskaita iš dalies pakeistą kolegijos ataskaitą byloje „Europos Bendrijos – galutinės antidempingo priemonės dėl tam tikrų geležinių ar plieninių tvirtinimo detalių iš Kinijos“[3] (toliau – ataskaitos); (2) ataskaitose, be kita ko, konstatuota, kad 2009 m. lapkričio 30 d. Tarybos reglamento (EB) Nr. 1225/2009[4] dėl apsaugos nuo importo dempingo kaina iš Europos bendrijos narėmis nesančių valstybių (toliau – pagrindinis antidempingo reglamentas) 9 straipsnio 5 dalis prieštarauja PPO antidempingo susitarimo 6 straipsnio 10 daliai, 9 straipsnio 2 daliai ir 18 straipsnio 4 daliai bei PPO susitarimo XVI straipsnio 4 daliai (toliau – GST išvada dėl pagrindinio reglamento 9 straipsnio 5 dalies). Pagrindinio antidempingo reglamento 9 straipsnio 5 dalyje nustatyta, kad tam tikriems ne rinkos ekonomikos šalių eksportuojantiems gamintojams, kurie nepripažįstami dirbančiais rinkos ekonomikos režimu pagal pagrindinio antidempingo reglamento 2 straipsnio 7 dalies c punktą, taikomas visoje šalyje galiojantis muito tarifas, išskyrus atvejus, kai tokie eksportuotojai gali įrodyti, kad jie atitinka pagrindinio antidempingo reglamento 9 straipsnio 5 dalyje išdėstytas individualaus režimo sąlygas; (3) apeliacinis komitetas nusprendė, kad Pagrindinio antidempingo reglamento 9 straipsnio 5 dalyje buvo nustatyta prezumpcija, jog ne rinkos ekonomikos šalyse veiklą vykdantys eksportuojantys gamintojai neturi teisės į individualų režimą, tačiau tam, kad atitiktų tokiam režimui keliamas sąlygas, jie turi pareigą įrodyti, jog jie atitinka individualaus režimo nustatymo kriterijus. Apeliacinio komiteto nuomone, PPO susitarimuose nenumatytas joks teisinis pagrindas tokiai prezumpcijai; (4) tačiau apeliacinis komitetas paaiškino, kad tai, ar vienodo dempingo skirtumo ir vienodo antidempingo muito nustatymas tam tikram eksportuotojų skaičiui prieštarauja PPO antidempingo susitarimo 6 straipsnio 10 daliai ir 9 straipsnio 2 daliai, priklausys nuo tam tikrų aplinkybių, kurios rodytų, jog du ar daugiau eksportuotojų, nors ir teisiškai atskiri, yra taip susiję, kad reikėtų juos laikyti vienu asmeniu. Tokios aplinkybės gali apimti: a) tokius korporatyvius ir struktūrinius eksportuotojų ryšius, kaip bendra kontrolė, kapitalas ir valdymas; b) tokius korporatyvius ir struktūrinius valstybės ir eksportuotojų ryšius, kaip bendra kontrolė, kapitalas ir valdymas ir c) valstybės kontrolę ar esminę įtaką kainodarai ir gamybai. Šiuo atžvilgiu siūlomuose pakeitimuose išdėstytos minėtas aplinkybes atitinkančios nuostatos turėtų būti taikomos atsižvelgiant į apeliacinio komiteto paaiškinimus ir nepažeidžiant taip pat ar panašiai suformuluotų kitų pagrindinio antidempingo reglamento nuostatų; (5) 2011 m. rugpjūčio 18 d. Europos Sąjunga pranešė GST ketinanti įgyvendinti GST rekomendacijas ir sprendimus šiame ginče taip, kad laikytųsi savo įsipareigojimų PPO; (6) todėl būtina iš dalies pakeisti pagrindinio antidempingo reglamento 9 straipsnio 5 dalį, PRIĖMĖ ŠĮ REGLAMENTĄ: 1 straipsnis Reglamentas (EB) Nr. 1225/2009 iš dalies keičiamas taip: 1. 9 straipsnio 5 dalis pakeičiama taip: „5. Kiekvienu atveju atitinkamo dydžio antidempingo muitas turi būti nustatomas nediskriminaciniu pagrindu produktui, importuojamam dempingo kaina iš visų šaltinių ir darančiam žalos, išskyrus jo importą iš tų šaltinių, kurių įsipareigojimai buvo priimti pagal šio Reglamento nuostatas. Reglamente, kuriuo nustatomos antidempingo priemonės, turi būti nustatytas muitas kiekvienam tiekėjui arba, jei tai nepraktiška, – atitinkamai valstybei, iš kurios tiekiama. Tiekėjai, kurie teisiškai yra atskiri nuo kitų tiekėjų arba nuo valstybės, muito nustatymo tikslais gali būti laikomi vienu asmeniu. Taikant šią pastraipą galima atsižvelgti į tokius veiksnius, kaip tiekėjų ir valstybės ar tiekėjų tarpusavio struktūriniai ar korporatyvūs ryšiai, valstybės kontrolė ar esminė įtaka kainodarai ir gamybai arba ekonominė valstybės, iš kurios tiekiama, santvarka“. 2 straipsnis Šis reglamentas įsigalioja [...] dieną po jo paskelbimo Europos Sąjungos oficialiajame leidinyje. Jis taikomas visiems tyrimams, pradėtiems remiantis Reglamentu (EB) Nr. 1225/2009, nuo šio reglamento įsigaliojimo datos. Šis reglamentas privalomas visas ir tiesiogiai taikomas visose valstybėse narėse. Priimta Briuselyje, Europos Parlamento vardu Tarybos vardu Pirmininkas Pirmininkas [1] 2011 m. liepos 15 d. PPO apeliacinio komiteto ataskaita, AB‑2011‑2, WT/DS397/AB/R. 2010 m. rugsėjo 29 d. PPO kolegijos ataskaita, WT/DS397/R. Ataskaitas galima parsisiųsti iš PPO tinklavietės (http://www.wto.org/english/tratop_e/dispu_e/cases_e/ds397_e.htm). [2] OL L 343, 2009 12 22, p. 51. [3] 2011 m. liepos 15 d. PPO apeliacinio komiteto ataskaita, AB‑2011‑2, WT/DS397/AB/R. 2010 m. rugsėjo 29 d. PPO kolegijos ataskaita, WT/DS397/R. Ataskaitas galima parsisiųsti iš PPO tinklavietės (http://www.wto.org/english/tratop_e/dispu_e/cases_e/ds397_e.htm). [4] OL L 343, 2009 12 22, p. 51.